ช่วง 2-3 วันมานี้มีอาการร้องไห้ง่ายค่ะ บางทีนั่งๆอยู่ก็ร้องไห้แล้วแถมรู้สึกเศร้าและหดหู่ด้วย พอลืมไปได้สัก 10-20 นาทีก็ร้องไห้อีกแล้ว ร้องแม้กระทั่งยุงมาตอมก็รู้สึกน้อยใจเสียใจ พึ่งมาเป็นค่ะ ปกติไม่ใช่คนอ่อนไหว แถมเบื่อทุกอย่างไปหมดไม่อยากได้หรือต้องการอะไร ไม่อยากทำอะไรด้วย แต่มักเป็นๆหายๆ ถ้ามีคนมาคุยด้วยก็ปกติ แต่พอเงียบพักนึงหรืออยู่กับตนเองก็เริ่มเศร้าอีกแล้ว แถมน้ำตาไหลทันทีเลย ไม่ทราบว่านี่เป็นอาการของโรคอะไรหรือเปล่าคะ แล้วมีวิธีการดูแลตัวเองยังไงบ้างคะ
สวัสดีค่ะ อาการร้องไห้ง่าย ร้องไห้บ่อย เบื่อสิ่งต่างๆ ไม่อยากทำอะไร แสดงว่ามีอาการของซึมเศร้า ซึ่งหากเพิ่งเป็นมา 2-3 วัน หรือมีเหตุการณ์ที่เป็นต้นเหตุให้เกิดเรื่องเศร้า ก็ยังไม่ได้ถือว่าผิดปกติอะไรค่ะ เป็นปฏิกิริยาของอารมณ์ที่สามารถเกิดได้กับทุกคนที่ต้องเผชิญกับเรื่องที่ทำให้เศร้า แต่หากอาการเป็นต่อเนื่องนาน เป็นมากขึ้น และส่งผลกระทบต่อการดำรงชีวิตประจำวัน ก็อาจเป็นโรคซึมเศร้าได้ ซึ่งเป็นโรคที่ประกอบด้วยการเปลี่ยนแปลงต่างๆ ดังนี้1.อารมณ์เปลี่ยนไป คือกลายเป็นคนเศร้าสร้อย หดหู่ ไม่แจ่มใส ไม่สดชื่น สะเทือนใจง่าย ร้องไห้บ่อย เบื่อหน่ายไปหมดทุกสิ่งอย่าง สิ่งที่เคยชอบทำก็ไม่ชอบทำ รู้สึกไม่มีความสุข บางคนอาจหงุดหงิด ฉุนเฉียวง่าย อารมณ์ร้อนขึ้น2. ความคิดเปลี่ยนไป มองอะไรก็รู้สึกแย่ไปหมด มองเห็นแต่ความผิดพลาดของตนเอง มองไม่เห็นอนาคต หมดหวัง ท้อแท้ รู้สึกตนเองไร้ค่า ไม่มีความมั่นใจในตัวเอง รู้สึกเป็นภาระกับคนอื่น คิดถึงเรื่องการตายอยู่บ่อยๆ หรืออาจถึงขั้นวางแผนการตายและทำร้ายตนเองได้3. สมาธิความจำแย่ลง หลงลืมง่าย จิตใจเหม่อลอย ประสิทธิภาพในการทำงานลดลง ทำงานผิดๆถูกๆ4. อาการทางกาย เช่น อ่อนเพลีย เหนื่อยล้า นอนหลับยาก หรือนอนมากไป เบื่ออาหาร น้ำหนักลด ปวดเมื่อยตัว ปวดหัว ท้องอืด ท้องผูก เป็นต้น5. การเรียนหรือการงานแย่ลง6. อาการโรคจิต มักพบในผู้ที่มีโรคซึมเศร้ารุนแรง เช่น อาการหลงผิด ประสาทหลอนทั้งนี้ โรคซึมเศร้า อาจมีสาเหตุมาจากโรคทางกายได้ เช่น มีภาวะไทรอยด์ต่ำ ขาดวิตามินบางอย่าง เนื้องอกในสมอง สมองอักเสบ เป็นต้นในเบื้องต้น หากเพิ่งเป็นมา 2-3 วัน อาจหากิจกรรมต่างๆ มาทำ เพื่อให้รู้สึกคลายเศร้า เช่น การออกไปเที่ยวตามสถานที่ต่างๆ ทานอาหารร้านต่างๆ หรืออาจทำศิลปะ ประดิษฐ์ของต่างๆ ให้อาหารสัตว์ การไปเข้าวัด ทำบุญ การไปช่วยทำจิตอาสาต่างๆ เป็นต้น แต่ไม่แนะนำให้ดูละคร ทีวี หนัง เพราะอาจมีเรื่องเศร้าในละคร ยิ่งทำให้รู้สึกเศร้าใจได้ และหากมีคนคุยด้วย แล้วอาการปกติดี ก็ควรหาเพื่อนไปทำกิจกรรมต่างๆ ดังที่ยกตัวอย่างไปค่ะแต่หากยังคงไม่หายเศร้า และเป็นมากขึ้นเรื่อยๆ เป็นอยู่นานต่อเนื่อง ก็ควรไปจิตแพทย์เพื่อประเมินอาการซึมเศร้าที่เป็นอยู่ ว่าเข้าข่ายโรคซึมเศร้าหรือไม่ค่ะ เพื่อที่จะได้ให้การรักษา ป้องกันอาการเป็นรุนแรงขึ้นค่ะ ซึ่งการรักษา ก็มีทั้งการใช้ยา และการรักษาทางจิตบำบัดค่ะ